《对镜叹》
清代·刘正宗

少年对镜颜色好，衰年对镜颜色老。镜里容光能几时，回头绿鬓成枯槁。

开匣莫拂镜上尘，镜明空见白头早。亦知白头不可黑，有时白头不可得。

窗前槿花换朝荣，日暮临风已无色。寄语少年速为欢，他日欢场徒恻恻。

百金刀环明月辉，千金骏马黄金勒。章台杨柳饶春风，醉来光动玉台侧。

不见老翁空叹息。

作者简介：（?—约1661）明末清初山东安丘人，字可宗。明崇祯元年进士，授编修。入清，被荐为国史院编修，官至吏部尚书、文华殿大学士。坐事被劾论死，以衰老得免，旋病卒。